I likhet med flere av de andre tidlige profesjonelle golfspillerne begynte Park som caddie. Senere ledet han et foretak som produserte golfutstyr. På banen tjente han sine penger i en serie «oppvisningsmatcher» mot rivaler som for eksempel Tom Morris sr., Willie Dunn og Allan Robertson, som var den mest populære formen for publikumsgolf på den tiden. Park er imidlertid mest kjent for å ha vunnet The Open Championship fire ganger, inklusive det første mesterskapet i 1860 da startfeltet bare bestod av åtte spillere. Hans øvrige seire kom i 1863, 1866 og 1875. Park var en av de spillerne som hadde flest antall seire i denne turneringen frem til 1910 da James Braid vant for femte gang.